Familie wag 11 uur langs liggaampie ná tref-en-trap | Maroela Media
Die oorgang waar klein Mtshidzi Ngwenya doodgery is. (Foto: Bernard Chiguvare/GroundUp)
Die familie van 'n driejarige kind wat in 'n tref-en-trap-voorval in Limpopo doodgery is, moes ure lank langs klein Mtshidzi Ngwenya se liggaam wag nadat die kind langs die pad gesterf en die departement van gesondheid se patologiediens ure geneem het om op te daag om die liggaam te verwyder.
Mtshidzi se ma, Princess Muleya, is ook tydens die voorval beseer en is na die Musina-hospitaal vir behandeling geneem. Die polisie ondersoek 'n saak van strafbare manslag na die voorval op 31 Julie.
Hoewel 'n ambulans vinnig op die toneel was, het die kind se liggaam tot ná middernag langs die pad gelê terwyl daar op die patologiediens gewag is, sê Priscilla Muleya, die familie se woordvoerder.
Die motoris het na die ongeluk van die toneel gevlug, maar inwoners van die gebied het die persoon gevang en na die toneel teruggebring. Sy voertuig is daarna aan die brand gesteek.
"Dit was onmenslik om die liggaam, toegegooi in plastiek, vir amper 12 ure te laat lê. Ons het met die polisie probeer onderhandel om die liggaam met 'n kombers toe te maak, maar hulle het ons nie toegelaat nie," sê Muleya.
"Dit was 'n marteling vir die familie om te sien dat die liggaam net nie gehaal word nie. Ons het by die liggaam gebly tot dit in die oggendure kom haal is," sê sy.
Jacob Matakanye, direkteur van die Messina-regsadvieskantoor, stem saam dat dit 'n absolute marteling vir die familie moes wees. "Ons wonder waarom daar geen patologiediens geredelik beskikbaar in Musina is nie."
Matakanye sê as patoloë traag is om te reageer, kan families moontlik besluit om die liggaam op hul eie te gaan haal. Dit is egter onwettig en iemand kan in hegtenis geneem word wat met 'n liggaam peuter, waarsku hy.
Die LUR vir vervoer in Limpopo, Mavhungu Lerule-Ramakhanya, het motoriste gemaan om bedag te wees op voetgangers en hul spoed te verminder. Sy het ook 'n beroep op mense gedoen om nie die reg in eie hande te neem nie.
GroundUp het meer as 'n week lank herhaaldelik – maar onsuksesvol – probeer om kommentaar van Neil Shikwambana, woordvoerder van die departement van gesondheid in Noordwes, te kry.
Iemand moet antwoord…dit help nie mense word gewasrsku om. Nie die reg in eie hande teneem wanneer
Die Staat nue sy plig nakom.nie
Tragies en skokkend. Dit moes traumaties gewees het om so lank te moes wag.
Onaanvaarbaar dat hulle so lank vat om 'n lyk te gaan haal! Ek kan myself nie in dink as dit my kind was nie die hel sal los wees!
Absoluut, absoluut onaanvaarbaar en onvergeeflik! Hoe kan die SAPD weier dat die liggaampie bedek word? Hulle en die nooddienste behoort te alle tye liggaamsbedekkers in hul voertuie te hê vir noodgevalle.
Cele en Phaahla beter baie vinnig antwoorde en oplossings kry vir hierdie faux pas. Ek hoop iemand help hierdie hartseer mense om 'n groot eis in te stel teen beide die SAPD en departement gesondheid.